Ukrainalainen kulttuuri Venäjän 2022 hyökkäyksen Ukrainaan aikana

Ukrainalainen kulttuuri on ollut yksi merkittävä kohde, joka on kärsinyt Venäjän täysmittaisen hyökkäyksen alettua vuonna 2022. Ukrainassa sijaitsee seitsemän Unescon maailmanperintökohdetta.
Sotarikokset.
Kulttuurillisesti ja uskonnollisesti merkittävien kohteiden tahallinen vahingoittaminen on sotarikos.
Ryöstely.
Mariupolin kaupunginvaltuusto kertoi huhtikuussa 2022, että Venäjä-mieliset joukot olivat varastaneet kaupungin museoista useita mm. Arhip Kuindžin ja Ivan Aivazovskin alkuperäisiä teoksia. Mariupolin perimätiedon museon johtaja Natalia Kapustnikovan kerrotaan venäläisen "Izvestija"-lehden mukaan luovuttaneen teoksia venäläisille väkivaltaisuuksien loputtua. 
Ukrainan viranomaiset kertoivat toukokuussa 2022, että venäläisjoukot olivat varastaneet ison kokoelman skyyttien kulta-aarteita Melitopolista. Lokakuussa 2022 Ukrainan kulttuuri- ja informaatioministeri Oleksandr Tkatšenko syytti venäläisjoukkojen varastaneen tuhansia taide-esineitä ukrainalaisista museoista. Hänen mukaansa varastettujen taide-esineiden, ja venäläisten tuhoamien kulttuurikohteiden, rahallinen arvo mitataan sadoissa miljoonissa Yhdysvaltain dollareissa.
Suojelutoiminta.
Ukrainassa.
Ukrainan kansallishistoriallisen museon johtaja Fedir Androštšukin mukaan muun muassa Sumyn, Tšernihivin, Vinnytsjan ja Žytomyrin museoissa oltiin onnistuttu maaliskuun 2022 alkuun mennessä siirtämään tärkeimpiä teoksia turvaan. Vinnytsjan museorakennusta käytettiin lisäksi tilapäisenä asuinrakennuksena niille, jotka eivät sodan vuoksi voineet jäädä koteihinsa. Asortymentna kimnata -niminen taitelijakollektiivi vei taideteoksia niitä varten varustettuihin bunkkereihin esimerkiksi Kiovasta, Mariupolista, Odessasta ja Zaporižžjasta.
Sellaisten kulttuurikohteiden, joita ei voi siirtää tai purkaa, suojelu on toteutettu hiekkasäkeillä, suojaavalla vaahdolla tai muovilla. Pelkästään Kiovassa suojattiin 28 kohdetta tällä tavoin huhtikuun 2022 puoleenväliin mennessä. Kirkkojen lasimaalauksia on suojattu lankuilla.
Kansainvälisesti.
Unesco kertoi ryhtyvänsä toimiin yhdessä ukrainalaisten museojohtajien kanssa maan kulttuurikohteiden suojelemiseksi merkitsemällä niitä satelliittikuviin, jotta niiden pommituksia voitaisiin välttää. Melko pian Venäjän hyökkäyksen alettua kansainvälinen museoneuvosto alkoi keräämään paikalliselle poliisille listaa sellaisista kulttuurillisesti merkittävistä kohteista, joita saatettaisiin laittomasti siirrellä rajan taakse.
Puolalaiset kulttuurijärjestöt ovat avustaneet ukrainalaisia museoita esineistönsä inventaariossa ja digitalisoinnissa. Toukokuussa 2022 Tšekin kulttuuriministeriö määräsi Prahan kansallismuseota lähettämään Ukrainaan sellaista materiaalia, jota voitaisiin hyödyntää kulttuuriesineistön suojelemisessa. Tällaista materiaalia oli esimerkiksi kuplamuovi, suojavaahto, palosammuttimet ja OSB-levyt.
Reaktioita.
Ukrainalaisten upotettua Venäjän Mustanmeren laivaston lippulaiva Moskva Ukraina julisti hylyn ja sen uppoamispaikan vedenalaiseksi kulttuuriperintökohteeksi. 
Kun syytökset skyyttien kulta-aarteiden ryöstelystä tulivat julki, Kreikan kulttuuriministeri Lina Mendoni kuvaili museoesineiden ryöstöä barbaariseksi. Samalla hän muistutti neuvostojoukot ryöstivät Priamoksen aarteet ja veivät ne Venäjälle. Mendonin mukaan kansainvälisen yhteisön tulisi luoda lista tällaisista ryöstetyistä aarteista vaikeuttaakseen niiden laitonta myyntiä.